- Hindi News
- National
- एएनएम भर्ती के लिए मांगा सिर्फ सर्टिफिकेट, फाॅर्म में पूछा संविदा पर कार्यरत हैं या नहीं
एएनएम भर्ती के लिए मांगा सिर्फ सर्टिफिकेट, फाॅर्म में पूछा संविदा पर कार्यरत हैं या नहीं
स्वास्थ्य सेवा संचालनालय द्वारा प्रोफेशनल एग्जामिनेशन बोर्ड के माध्यम से महिला बहुउद्देशीय स्वास्थ्य कार्यकर्ता (एएनएम) के रिक्त पदों पर भर्ती के लिए आयोजित परीक्षा से करीब 10 हजार सर्टिफाइड एएनएम अपात्र हो गए हैं। इसकी वजह, नियम पुस्तिका में दी गई शैक्षणिक योग्यता और आवेदन के दौरान मांगी जा रही जानकारी का अलग-अलग होना है। पीईबी ने जो नियम पुस्तिका जारी की है उसमें एएनएम के लिए न्यूनतम शैक्षणिक योग्यता कक्षा 12 वीं उत्तीर्ण होने के साथ ही मप्र में संचालित शासकीय एएनएम प्रशिक्षण केंद्रों से निर्धारित अवधि का प्रशिक्षण उत्तीर्ण होना और रजिस्ट्रार मप्र नर्सिंग काउंसिल से एएनएम का जीवित पंजीयन होना जरूरी है। योग्यता के आधार पर जब प्रशिक्षित एएनएम आवेदन कर रही हैं तो उनसे पूछा जा रहा है कि क्या वे संविदा में कार्यरत हैं। आवेदक यदि ‘नहीं’ में जवाब देती हैं तो आवेदन की प्रक्रिया ब्लॉक हो जाती है। हालांकि नियम पुस्तिका में अलग से यह उल्लेख किया गया है कि निर्धारित अवधि का प्रशिक्षण उत्तीर्ण संविदा में कार्यरत एएनएम को दो अंक प्रतिवर्ष के मान से अधिकतम 10 अंक का अतिरिक्त वेटेज या बोनस अंक दिया जाएगा। लेकिन आवेदकों का कहना है कि बोनस अंक की सुविधा अलग से दी गई है। यह सुविधा वैकल्पिक हो सकती है।
मांगी गई शैक्षणिक योग्यता में इसका जिक्र ही नहीं है। नियमों को लेकर सामने आई इस गड़बड़ी की शिकायत आवेदकों ने पीईबी में की है लेकिन उन्हें संतोषजनक जवाब नहीं मिल रहा है। जबकि इस भर्ती परीक्षा के लिए आवेदन की आखिरी तारीख 13 मार्च तय है। आॅनलाइन आवेदन की प्रक्रिया 27 फरवरी से शुरू हुई है।
tgl_Latn sot_Latn hin_Deva hin_Deva hin_Deva hin_Deva